Posle dugo vremena ponovo u Beogradu i to kao gošća na koncertu Zorana Predina i Lačnog Franza.

Zoran Predin i Lačni Franz će održati svoj akustični koncert pod nazivom "Akustični poljubac" u Velikoj sali Kolarčeve zadužbine u utorak 12. februara 2019. godine i za tu priliku gošća će im biti Anja Rupel (Videosex).

Video sex Izvor: Youtube/jugosfera

Zoran Predin, kojeg srpska publika obožava, redovno rasprodaje svoje beogradske koncerte, a takav će sasvim sigurno biti i predstojeći nastup gde dolazi u pratnji podmlađenog Lačnog Franza: Luke Čadeža (bubanj), Aneja Kočevara (bass), Tineta Časa (gitara) i Boštjana Artičeka (klavijature), sa specialnom gošćom Anjom Rupel, u koju je kako sam Predin kaže "bilo zaljubljeno pola bivše države".

"Akustični poljubac" je koncertni program Zoranovih pesama odabranih u duhu praznika (Dana zaljubljenih) od kojih će neke, osim o ljubavi, nežno pevati i o erotici.

Zoranovi omiljeni žanrovi će se preplitati sa šansonama, gypsy swingom i akustičnim indie rockom u dva sata nežnosti, sete i crnog humora.

"Potrudićemo se da zajedno s publikom na koncertu ukrademo sudbini nešto što će zauvijek ostati samo naše", rekao je Zoran povodom predstojećeg koncerta.

Nakon što je pre nekoliko godina ponovno oživeo kutni bend Lačni Franz, legendarni slovenački muzičar napravio je pun krug svoje karijere: pomladivši mariborsku grupu koja je početkom osamdesetih godina prošlog veka obeležila jugoslovenski Novi talas, vratio se korenima koji su ga lansirali u muzičku orbitu, potvrdivši još jednom svoj status istinskoga "Praslovana", svestranog muzičara i pesnika koji i s kosom boje srebra puni dvorane širom regiona .

Umetnik koji svoj stvaralački kredo opisuje kao beskompromisnu potragom za vlastitim putem bez obzira na modu, "ne ustručavajući se reći istinu, ma kakva ona bila", u skoro 40 godina karijere objavio je gotovo jednako toliko albuma, što samostalnih što u saradnji s drugim muzičarima, kojima uspešno premošćuje sve jezične i druge barijere ne samo na našim prostorima, već i izvan njih.

Ulaznice za ovaj koncert se mogu rezervisati i kupiti na blagajni Kolarčeve zadužbine po ceni do 1.200, 1.500 i 1.800 dinara.